《游南岩山》
宋代·卢襄

不著乌纱只岸巾，寻山还得爱山人。半空飞雨侵衣润，入座晴岚照眼新。

风过松杉犹蕴藉，雪消岩壑更精神。何时亦把任公钓，坐钓日东横海鳞。

作者简介：衢州人，字赞元。初名天骥，字骏元，徽宗朝避“天”字改。第进士。政和六年，以朝散郎提点两浙东路刑狱。宣和间为徽猷阁待制、知江宁府，迁显谟阁直学士、江东路提点刑狱。钦宗靖康中拜吏部侍郎，推册张邦昌为楚帝。高宗建炎初责授成州团练副使、安置衡州。有《西征记》。